Sisäministeri Päivi Räsänen kehottaa puheessaan ihmisiä seuraamaan elämässään Raamattua, vaikka se olisi ristiriidassa lain kanssa.

Räsäsen mukaan yhteiskunnassa on menossa arvojen taistelu, jota käydään kielen avulle. Hän sanoo, että rakkaudelle, vapaudelle ja tasa-arvolle on annettu uusia sisältöjä ja sen seurauksena elämä, arvo ja oikeus elämään kyseenalaistetaan.

"Kaikilla meillä on tullut eteen tilanteita, joissa joudumme miettimään, rohkenemmeko toimia vastoin yleistä mielipidettä tai normia, porukan painetta tai jopa lakia, jos nämä ovat Jumalan sanan vastaisia. Raamatussa kuitenkin sanotaan, että enemmän tulee totella Jumalaa kuin ihmisiä", Räsänen sanoi.

Räsänen puhui kansanlähetyspäivillä Kankaanpäässä viikonloppuna yhdessä puolisonsa rehtori Niilo Räsäsen kanssa.

Räsäsen puheesta uutisoi ensimmäisenä Kankaanpään Seutu.